stanford-oval/wikipedia huggingface dataset:
מרדכי היהודי

.
| --- | --- |

 לידה:  ממלכת יהודה
 פטירה:  פרס
 מקום קבורה:  לא ידוע, אך קיימות מספר מסורות שונות
 אב:  יאיר בן שמעי
 עיסוק:  משנה למלך אחשוורוש
 
מרדכי רכוב על סוס בציור קיר בבית הכנסת בדורה אירופוס מהמאה ה-3
דימוי של המן מרכיב את מרדכי על סוס. מתוך מגילת אסתר מאויירת שנוצרה בעיר פרארה שבאיטליה בשנת 1617. מאוספי הספרייה הלאומית
מרדכי מסרב להשתחוות מול שיירתו של המן. פול לירוי, 1884
אסתר ומרדכי, ציור מאת ארט דה חלדר
אתר קבר מרדכי ואסתר באיראן, שבו קבורים, על פי אחת המסורות, אסתר המלכה ומרדכי היהודי
ציון קברם, לפי אחת המסורות, של אסתר ומרדכי היהודי בנחל צבעון בגליל העליון
מָרְדֳּכַי הַיְּהוּדִי הוא דמות מקראית ומגיבוריה הראשיים של מגילת אסתר. לפי המגילה הוא היה בן דודה של אסתר המלכה ואביה המאמץ (ולפי התלמוד גם בעלה). המגילה מספרת שמרדכי שירת בחצר המלך הפרסי אחשוורוש, כנראה כשופט, הציל יחד עם אסתר את יהודי ממלכת פרס מרצח המוני שתכנן נגדם המן, ולאחר תליית המן תפס את מקומו כמשנה למלך אחשוורוש והפך לבכיר שרי ממלכת פרס וגדול היהודים.
על פי המגילה, מרדכי תיקן לדורות את חג הפורים במכתבים אשר כתב ביחד עם אסתר, ואשר נשלחו אל היהודים בכל רחבי הממלכה.
קורות חייו > ייחוסו

במגילת אסתר, פרק ב', פסוק ה' מוזכר ייחוסו של מרדכי: ”מָרְדֳּכַי בֶּן יָאִיר בֶּן שִׁמְעִי בֶּן קִישׁ אִישׁ יְמִינִי”; כלומר, משבט בנימין (חז"ל דרשו דרשות נוספות במשמעות הייחוס לבנימין). בתרגום שני ובילקוט שמעוני מבואר שבין שמעי לקיש – שהוא, לפי ילקוט שמעוני, קיש אבי שאול המלך – היו דורות רבים, ואבותיו של מרדכי היו למעשה
יאיר בן שמעי בן בענא בן מוצא בן אלה בן מפיבשת בן יהונתן בן שאול בן קיש בן אביאל בן צרור בן בכורת בן אפיח בן שחריה בן עזריה בן שוקק בן מיכאל בן אלילאל בן עמיהוד בן שפטיה בן פתואל בן פיתן בן מלוך בן ירובעל בן חנניה בן זבדי בן שמריה בן זכריה בן מרימות בן חושם בן שחריה בן אצבעון בן עזריה בן גרא בן בלע בן בנימין בן יעקב.
התלמוד הבבלי מסביר שהכינוי "היהודי", הסותר לכאורה לייחוס לשבט בנימין כיוון שמשמעותו שמוצאו של מרדכי הוא משבט יהודה, מקורו בכך שאֵם מרדכי הייתה משבט יהודה ואילו אבותיו התייחסו לשבט בנימין. שיטה נוספת מסבירה שמרדכי היה משבט בנימין, אך גלה עם שבט יהודה, ולכן מכונה מרדכי "היהודי".
קורות חייו > שבתו בשושן

על פי מגילת אסתר הוגלה מרדכי (או אביו או סבו) מירושלים עם גלות יכניה מלך יהודה על ידי נבוכדנצר השני מלך בבל. לפי המחקר ההיסטורי הדבר אירע בשנת 597 לפנה"ס. הגולים התיישבו בחלקיה השונים של האימפריה הבבלית, אשר נכבשה שישים שנה מאוחר יותר בידי כורש "הגדול" מלך פרס. עלילת המגילה מתרחשת בזמנו של אחשורוש, מלך אשר לא מוזכר בדברי ימי האימפריה הפרסית, אך יש המזהים אותו עם אחד מיורשיו של כורש: חשיארש הראשון (אשר מלך בשנת 485 לפנה"ס, 112 שנה לאחר גלות יכניה) או ארתחששתא הראשון (אשר מלך בשנת 465 לפנה"ס, 132 שנה לאחר הגלות), והיא מציגה את מרדכי כתושב של שושן הבירה, אשר "יושב בשער המלך".
תרגום השבעים מקדים לסיפור מגילת אסתר את חלום מרדכי, אשר בו נאספים כל העמים להילחם ב"גוי קטן", שמאוחר יותר ניצל בזכות מעיין מים שנהפך לנהר גדול. בסוף גרסת השבעים למגילה מופיע פשר החלום. מגילת אסתר מספרת כי למרדכי הייתה דודנית יתומה מאב ואם בשם אסתר, או בשמה העברי הדסה, ואותה הוא גידל ואימץ לו לבת. במדרש רבה, מסופר על מסירותו אליה: פעם אחת חיפש לאסתר מינקת שתניק אותה, ולא מצא אף אחת שתוכל לעשות זאת. משראה כך התפלל ונעשה לו נס, והניק את אסתר בעצמו. במגילה מסופר שאסתר הייתה יפת תואר וטובת מראה, וכאשר חיפש אחשוורוש מלך פרס אישה יפה שתהיה למלכתו לאחר הוצאתה להורג של ושתי אשתו, לקחו פקידיו את אסתר והביאוה לפניו יחד עם נשים רבות אחרות. המלך אהב את אסתר מכל הנשים שהובאו לפניו, לקחה לו לאישה והמליכה תחת ושתי; ובכל אותה התקופה לא סיפרה אסתר לאיש את מוצאה ואת עמה, בפקודתו של מרדכי: ”וְאֶת מַאֲמַר מָרְדֳּכַי אֶסְתֵּר עֹשָׂה, כַּאֲשֶׁר הָיְתָה בְאָמְנָה אִתּוֹ”.
באותה התקופה היה מרדכי מעורב במניעת קשר לרצח המלך אחשורוש. בעודו יושב בשער שמע שני סריסים משומרי הסף, בגתן ותרש, כאשר הם זוממים לרצוח את המלך. מרדכי סיפר בבהילות לאסתר על מזימתם של השומרים, ואסתר סיפרה למלך את הדברים בשם מרדכי, תוך שהיא מעלימה ממנו את טיב הקשר ביניהם. דברי מרדכי נמצאו נכונים, בגתן ותרש הוצאו להורג בתלייה, וסיפור הדברים נרשם לזיכרון ב”סֵפֶר דִּבְרֵי הַיָּמִים לִפְנֵי הַמֶּלֶךְ”.
קורות חייו > מרדכי והמן

זמן קצר לאחר מעשה בגתן ותרש, עלה לגדולה בחצר המלך אחשוורוש אדם בשם המן האגגי. מעמדו בחצר המלך היה כה רם, עד שעל פי הוראה מהמלך אחשוורוש נצטוו הכול להשתחוות לו; לפי המדרש הצמיד המן צלם של עבודה זרה לגופו, וכך כל המשתחווה לו השתחווה גם לצלם. מרדכי, אשר ישב כדיין בשער המלך, סירב להשתחוות להמן, ובכך עורר את חמתו של המן. חימה זו הפכה במהרה לתוכנית פעולה אכזרית נגד כלל בני עמו של מרדכי:
וַיִּבֶז בְּעֵינָיו לִשְׁלֹחַ יָד בְּמָרְדֳּכַי לְבַדּוֹ, כִּי הִגִּידוּ לוֹ אֶת עַם מָרְדֳּכָי; וַיְבַקֵּשׁ הָמָן לְהַשְׁמִיד אֶת כָּל הַיְּהוּדִים אֲשֶׁר בְּכָל מַלְכוּת אֲחַשְׁוֵרוֹשׁ, עַם מָרְדֳּכָי.
המן שיכנע את אחשוורוש לתת תוקף מלכותי להשמדת היהודים, ותאריך ההשמדה ההמונית נקבע לי"ג באדר. מרדכי התוודע לגזירה היוצאת מבית המלך,
וַיִּקְרַע מָרְדֳּכַי אֶת בְּגָדָיו וַיִּלְבַּשׁ שַׂק וָאֵפֶר, וַיֵּצֵא בְּתוֹךְ הָעִיר וַיִּזְעַק זְעָקָה גְדֹלָה וּמָרָה. וַיָּבוֹא עַד לִפְנֵי שַׁעַר הַמֶּלֶךְ, כִּי אֵין לָבוֹא אֶל שַׁעַר הַמֶּלֶךְ בִּלְבוּשׁ שָׂק. וּבְכָל מְדִינָה וּמְדִינָה מְקוֹם אֲשֶׁר דְּבַר הַמֶּלֶךְ וְדָתוֹ מַגִּיעַ אֵבֶל גָּדוֹל לַיְּהוּדִים וְצוֹם וּבְכִי וּמִסְפֵּד, שַׂק וָאֵפֶר יֻצַּע לָרַבִּים.
מרדכי מיהר ליידע את אסתר על השמדת היהודים, ושיכנע אותה בעמל רב להיכנס אל המלך ולנסות להפר את הגזירה, על אף שכניסה אל המלך ללא הזמנה מראש עונשה מוות. בפקודת אסתר צמו מרדכי וכל יהודי שושן במשך שלושה ימים לפני כניסתה אל המלך.
אסתר הזמינה את המלך ואת המן למשתה, ואחריו למשתה נוסף; בינתיים הכין המן בעצת זרש אשתו עץ שגבהו חמישים אמה, במטרה לתלות עליו את מרדכי. באותו הלילה התקשה המלך להירדם ונעריו הקריאו לפניו את ספרי זכרונותיו, ובהם נמצא כתוב כי מרדכי היהודי הציל את המלך ממוות בפרשת בגתן ותרש והמלך שאל מה היה גמולו על המעשה הזה ונענה כי לא גמל לו דבר; לאחר מכן המלך ציווה על המן, שבא אל בית המלך כדי ליטול רשות לתלות את מרדכי שונאו על העץ, שירכיב את מרדכי על סוס מלכותי ברחובה הראשי של שושן כשהוא לבוש בבגדי מלכות ויקרא לפניו: ”כָּכָה יֵעָשֶׂה לָאִישׁ אֲשֶׁר הַמֶּלֶךְ חָפֵץ בִּיקָרוֹ” – וכך נעשה. במהלך 'משתה אסתר' אליו מסובים אחשוורוש, אסתר והמן, גילתה אסתר לאחשוורוש כי מוצאה מהעם היהודי, והתחננה אליו שיציל אותה ואת כל עמה מכליה ואבדון. זעמו של אחשוורוש התפרץ על המן, והשר חרבונה הוסיף שמן למדורה בספרו למלך כי המן זמם לתלות על עץ את מרדכי היהודי, מצילו של המלך; זעמו של אחשוורוש הגיע לשיא והוא ציווה לתלות את המן על העץ שהכין למרדכי.
קורות חייו > עלייתו לגדולה וחג הפורים

לאחר תליית המן סיפרה אסתר לאחשוורוש שהיא בתו המאומצת של מרדכי היהודי, ואחשוורוש הזמין אותו לבוא לפניו; בפגישתם מינה אחשוורוש את מרדכי למחליפו של המן כבכיר השרים בממלכת פרס, הפקיד בידו את טבעת המלוכה ומסר לו את ארמונו של המן. מרדכי יצא מהפגישה עם המלך עטור כבוד ותהילה:
וּמָרְדֳּכַי יָצָא מִלִּפְנֵי הַמֶּלֶךְ בִּלְבוּשׁ מַלְכוּת תְּכֵלֶת וָחוּר וַעֲטֶרֶת זָהָב גְּדוֹלָה וְתַכְרִיךְ בּוּץ וְאַרְגָּמָן, וְהָעִיר שׁוּשָן צָהֲלָה וְשָׂמֵחָה.
מרדכי ואסתר השתמשו במעמדם הבכיר כדי להציל את היהודים מגזירת ההשמדה, והיום בו זמם המן להשמיד את היהודים הופך ליום נקמה יהודית בגויים, בו הרגו היהודים 75,000 מתושבי הממלכה. היהודים זכו לכבוד ויקר בגלל פחדם של הגויים ממרדכי, ורבים מעמי הארץ התיהדו מרוב פחד.
לַיְּהוּדִים הָיְתָה אוֹרָה וְשִׂמְחָה וְשָׂשֹׂן וִיקָר. וּבְכָל מְדִינָה וּמְדִינָה וּבְכָל עִיר וָעִיר, מְקוֹם אֲשֶׁר דְּבַר הַמֶּלֶךְ וְדָתוֹ מַגִּיעַ – שִׂמְחָה וְשָׂשׂוֹן לַיְּהוּדִים, מִשְׁתֶּה וְיוֹם טוֹב, וְרַבִּים מֵעַמֵּי הָאָרֶץ מִתְיַהֲדִים, כִּי נָפַל פַּחַד הַיְּהוּדִים עֲלֵיהֶם... וְכָל שָׂרֵי הַמְּדִינוֹת וְהָאֲחַשְׁדַּרְפְּנִים וְהַפַּחוֹת וְעֹשֵׂי הַמְּלָאכָה אֲשֶׁר לַמֶּלֶךְ מְנַשְּׂאִים אֶת הַיְּהוּדִים, כִּי נָפַל פַּחַד מָרְדֳּכַי עֲלֵיהֶם; כִּי גָדוֹל מָרְדֳּכַי בְּבֵית הַמֶּלֶךְ, וְשָׁמְעוֹ הוֹלֵךְ בְּכָל הַמְּדִינוֹת, כִּי הָאִישׁ מָרְדֳּכַי הוֹלֵךְ וְגָדוֹל.
המגילה מספרת כי חג הפורים נקבע לדורות על ידי אסתר ומרדכי, ושמו הטוב נזכר לדורות. המגילה מסתיימת בפסוק:
כִּי מָרְדֳּכַי הַיְּהוּדִי מִשְׁנֶה לַמֶּלֶךְ אֲחַשְׁוֵרוֹשׁ וְגָדוֹל לַיְּהוּדִים וְרָצוּי לְרֹב אֶחָיו, דֹּרֵשׁ טוֹב לְעַמּוֹ וְדֹבֵר שָׁלוֹם לְכָל זַרְעוֹ
עם זאת, על פי המחקר ההיסטורי מקורו של החג קדום יותר מסיפור המגילה, והוא אינו מבוסס על אירועים היסטוריים.
קורות חייו > שיבת ציון

בספר עזרא נזכר אדם בשם מרדכי בין שבי הגולה:
וְאֵלֶּה בְּנֵי הַמְּדִינָה הָעֹלִים מִשְּׁבִי הַגּוֹלָה אֲשֶׁר הֶגְלָה נְבוּכַדְנֶצַּר מֶלֶךְ בָּבֶל לְבָבֶל, וַיָּשׁוּבוּ לִירוּשָׁלִַם וִיהוּדָה אִישׁ לְעִירוֹ. אֲשֶׁר בָּאוּ עִם זְרֻבָּבֶל: יֵשׁוּעַ, נְחֶמְיָה, שְׂרָיָה, רְעֵלָיָה, מָרְדֳּכַי בִּלְשָׁן, מִסְפָּר, בִּגְוַי, רְחוּם, בַּעֲנָה, מִסְפַּר אַנְשֵׁי עַם יִשְׂרָאֵל.
חז"ל קראו את המילים "מרדכי בִּלשן" כמתייחסות לאדם אחד ולא לשניים, וזיהו אותו עם מרדכי היהודי. את המילה בלשן דרשו, בין השאר, ככינוי שניתן למרדכי על שם שהיה יודע שבעים לשון (בנוטריקון: בשבעים לשון) או על שם שהיה בולל לשונות ודורשם (שהיה דורש את משמעות המילים).
על פי התלמוד, לאחר עלייתו לארץ ישראל נמנה מרדכי בין אנשי הכנסת הגדולה שישבה בירושלים, ואף לאחר ששב לגולה המשיך להיות בקשר עימם וקבע בעזרתם את ימי הפורים לימי חג לדורות.
שמו של מרדכי

השם "מרדכי" הוא כנראה שם בבלי, ויש המשערים שמקורו הוא בשם האל הבבלי הראשי מרדוך. בתעודה פרסית מימי חשיארש הראשון, שיש חוקרים מסוימים המזהים אותו עם אחשוורוש, מוזכר גזבר הממלכה בשם מרדוכּה - שם המזכיר את שמו של מרדכי.
על פי המסופר במשנה, מרדכי היה נקרא גם פתחיה, על שם בקיאותו בשבעים לשון, והוא פתחיה שהיה ממונה על קרבנות העוף בבית המקדש.
בתלמוד הבבלי ביארו שזאת היא גם הסיבה שבשלה הוא מכונה בספר עזרא  ”מָרְדֳּכַי בִּלְשָׁן”, מפני ”דהוה בייל לישני” (שהיה בולל לשונות).
התלמוד מצא רמז לשם "מרדכי" בפסוק ”וְאַתָּה קַח לְךָ בְּשָׂמִים רֹאשׁ מָר דְּרוֹר”, המתורגם לארמית כ"מרי דכי".
במסכת מגילה חלוקים האמוראים באשר לזיהוי של הנביא מלאכי, ואחת הדעות מקשרת אותו למרדכי:
אמר רב נחמן: "מלאכי זה מרדכי. ולמה נקרא שמו מלאכי? שהיה משנה למלך". מיתיבי: ברוך בן נריה, ושריה בן מעשיה, ודניאל ומרדכי בִּלשן, וחגי, זכריה ומלאכי כולן נתנבאו בשנת שתים לדריוש. תיובתא. תניא: אמר רבי יהושע בן קרחה: "מלאכי זה עזרא". וחכמים אומרים: "מלאכי שמו".
שמו של מרדכי > הגיית שמו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
ישנן שתי מסורות איך מנקדים והוגים את השם "מרדכי". הנפוצה יותר בימינו היא "מרדְכי" בשווא נע, כמו שמקובל אצל עדות המזרח. המסורת השנייה מנקדת בחטף-קמץ "מרדֳכי", וכך מקפידים לקרוא התימנים וחלק מהאשכנזים.
קברו

קבר מרדכי ואסתר נמצא, על פי המסורת היהודית והמוסלמית, בעיר המדאן שבאיראן; ואולם גם בגליל, סמוך לקיבוץ ברעם, נמצא קבר המזוהה כקבר מרדכי היהודי ואסתר המלכה.
ראו גם

קבר אסתר ומרדכי
אסתר המלכה
אחשוורוש
חשיארש הראשון
ביאורים

↑  במקרא הביטוי "יושב בשער" מכוון לרוב לדיין או לשופט.
↑  קושיה מברייתא
↑  אכן זו קושיה חמורה
הערות שוליים

↑  לפי המסורה הניקוד על האות ד הוא חטף קמץ, אך מקובל בלשון המדוברת לבטא מָרְדְּכַי עם שווא נע. פירוט נוסף בנושא מתוך אתר האקדמיה ללשון העברית.
↑  ההנחה הרווחת לפיה אסתר הייתה אחייניתו, מקורה בטעות סופר בתרגום שני על הפסוק מגילת אסתר, פרק ב', פסוק ח' במהדורת "ברלין 1898" נפלה טעות סופר ונכתב "אחוי דאחוי" במקום "אחוי דאבוי", הנוסח הנכון שמופיע במהדורת "שקלאב תקצג".
↑  מגילת אסתר, פרק ב', פסוק ז'
↑  תלמוד בבלי, מסכת מגילה, דף י"ג, עמוד א'
↑  הפסוק באסתר ב' אומר "מרדכי יושב בשער המלך", כשבמקרא יושב בשער הכוונה לדיין־שופט, כמובא בקישורים החיצוניים.
↑  התלמוד בבלי, מסכת מגילה, דף ט"ו, עמוד א' מתאר אותו כעבדו של מרדכי לפני התקופה המדוברת במגילה.
1 2  מסכת מגילה, דף י"ב, עמוד ב'
↑  תרגום שני על אסתר פרק ב', פסוק ה' – באתר ויקיטקסט
↑  ילקוט שמעוני, רמז תתרנ"ג.
↑  רש"י ואבן עזרא על אסתר, ב', ה'.
↑  המשפט המשועבד 'אשר הוגלה...' יכול להתייחס גם לאביו של מרדכי, יאיר, או לסבו שמעי.
↑  בראשית רבה, פרשה ל', פסקה ח'
↑  מגילת אסתר, פרק ב', פסוק כ'
↑  מגילת אסתר, פרק ב', פסוק כ"ג
↑  מגילת אסתר, פרק ו', פסוק י"א
↑  מגילת אסתר, פרק ח', פסוק ב'
↑  ספר עזרא, פרק ב', פסוקים א'–ב'
↑  תלמוד בבלי, מסכת מגילה, דף ט"ז, עמוד ב'
↑  ממדרש שם זה התגלגלו המונחים בַּלשן ובלשנות בלשון ימינו.
↑  בבלי מגילה י"ג, ע"ב; ט"ז, ע"ב
↑  תלמוד בבלי, מסכת מגילה, דף ב', עמוד א'; דף ז', עמוד א'
↑  מקור: http://hebrew-academy.org.il/2012/03/05/מרדכי-על-ניקוד-השם-במגילה/
↑  מסכת שקלים, פרק ה', משנה א'.
↑  מסכת מנחות, דף ס"ה, עמוד א'.
↑  ספר עזרא, פרק ב', פסוק ב'
↑  תלמוד בבלי, מסכת מגילה, דף י', עמוד ב'
↑  ספר שמות, פרק ל', פסוק כ"ג
↑  בתרגום אונקלוס הגרסה היא "מריא דכיא"
↑  כנמצא במסורת הכתר.
| פורים |
| --- | --- | --- |
| מצוות החג | מקרא מגילה • מתנות לאביונים • משלוח מנות • סעודת פורים ושתיית יין בפורים • פרסום הנס |  |
| מנהגים | משנכנס אדר מרבין בשמחה • זכר למחצית השקל • אוזן המן • התחפשות  • רעשן • בובת המן |  |
| מגילת אסתר | אישים במגילה: אחשוורוש • ושתי • ממוכן • המן • עשרת בני המן • זרש • בגתן ותרש • מרדכי היהודי • אסתר • חרבונה • אבגתא • התך • הגי תוספות למגילת אסתר • חלום מרדכי • תרגומי מגילת אסתר לארמית • היעדרותו של אלוהים ממגילת אסתר • מדרש אבא גוריון |  |
| תפילות ופיוטים | למנצח על אילת השחר • על הנסים • ברכת הרב את ריבנו • אשר הניא • ויאהב אומן ("קרובץ לפורים") • מי כמוך ואין כמוך • קוראי מגילה |  |
| שירים | ליהודים הייתה אורה ושמחה וששון ויקר • חג פורים (שיר) • אני פורים • ליצן קטן נחמד • תן כתף • ככלות ייני • רשימת שירים ופיוטים לפורים • פיוטים ושירים נוספים |  |
| שמחת פורים | פורים שפיל • רב פורים • עדלאידע • ליל שיכורים • פרודיות לפורים |  |
| מאכלים | אוזן המן • פזואלוס • פלודן • קרפלך • מקרוט • ספרא (מאפה) |  |
| שונות | עיר מוקפת חומה מימות יהושע בן נון • בן עיר שהלך לכרך ובן כרך שהלך לעיר • פורים משולש • פורים קטן • תענית אסתר • פרשת זכור • מצוות זכירת מעשה עמלק • מחיית זכר עמלק • מסכת מגילה • סעודת אסתר • פורים שני • קבר אסתר ומרדכי |  |
חגי ישראל ומועדיו
| --- | --- |
בקרת זהויות :  NLI: 987007285035105171  GND: 1147223904  LCCN: nr93016934  VIAF: 289151246540444131904   WorldCat (עם VIAF): 289151246540444131904
מאט רידל

| --- | --- |

מאט רידל, אוגוסט 2017
 לידה:  14 בינואר 1986 (בן 39) אלנטאון, פנסילבניה, ארצות הברית
 שם במה:  מאט רידל מת'יו רידל רידל
 כינוי:  The Original Bro
 שם לידה:  Matthew Frederick Riddle 
 משקל:  98 ק"ג
 גובה:  1.88 מטר
 לאום:  אמריקאי
 קריירה מקצוענית:  7 בפברואר 2015 – הווה (10 שנים)
 מאמנים:  Monster Factory
 ליגות:  WWE
 תרגילי סיום:  Bro To Sleep BroDerek
 מידע אישי
 מספר צאצאים:  3 
 
מת'יו פרדריק רידל (באנגלית: Matthew Fredrick Riddle; נולד ב-14 בינואר 1986) הידוע יותר בשם הבמה שלו, מאט רידל הוא מתאבק אמריקאי, המופיע בארגון ההיאבקות WWE, בתוכנית הדגל Raw. כמו כן, רידל הוא לוחם MMA לשעבר בין השנים 2008 ל-2014. הוא התפרסם בעיקר בעקבות העונה השביעית של התוכנית הלוחם האולטימטיבי של הארגון UFC. בארגון זה, רידל רשם רצף של ארבעה ניצחונות, אך בפברואר 2013 הוא פוטר בשל בדיקות מריחואנה, שהממצאים שלה היו חיוביים. בשנת 2014, רידל החל לעשות את ההסבה לענף ההיאבקות, ולאחר מכן ערך את קרב הבכורה שלו בפברואר 2015. בשנת 2016, מגזין ההיאבקות Wrestling Observer Newsletter העניק לרידל את פרסי "טירון השנה" ו"המתאבק המשתפר" של אותה השנה.
רידל הוא אלוף הזוגות לשעבר של הארגון PWG ביחד עם ג'ף קוב (שנודעו בשם: The Chozen Bros). בנוסף לכך, הוא פעם אחת אלוף Evolve, פעם אחת אלוף ה-WWN ופעמיים אלוף Progress Atlas, ואף זכה בתואר אליפות ארצות הברית של ארגון ה-WWE.
החיים שלפני

רידל נולד באלנטאון, פנסילבניה, אך עבר לאחר מכן לסרטוגה ספרינגס, ניו יורק, שם היה אלוף הארץ בשנת 2004. במהלך התקופה שלו בתיכון בניו יורק, רידל ניצח את אלוף ה-UFC בעתיד, ג'ון ג'ונס. מאוחר יותר, רידל עבר לאוניברסיטת פנסילבניה, שם הוא היה חבר בקבוצת ההיאבקות במשך שנתיים ואף זכה תחתיה במספר אליפויות. לאחר שהמאמן שלו פוטר, רידל איבד את מלגת ההיאבקות שלו, ולכן עשה את ההסבה לקריירת ה-MMA.
קריירת היאבקות מקצועית > ארגונים עצמאיים (2014–2018)

ב-29 באוקטובר 2014, דווח שרידל החל להתאמן בענף ההיאבקות המקצועית. רידל ערך את קרב הבכורה שלו ב-7 בפברואר 2015 בארגון Monster Factory. כבר בחודש יולי הוא זכה באליפות במשקל כבד של הארגון. ב-15 בספטמבר, נודע שרידל חתם על חוזה עם הארגון World Wrestling Network כדי לעבוד באירועי Evolve בחודש אוקטובר. רידל אישר שבמהלך זמן זה הוא השתתף במבחן קבלה של ה-WWE. ב-8 באפריל 2016, רידל חתם על חוזה עם Evolve, המשמש כארגון הבת של WWN. ב-3 בספטמבר, רידל ערך את הופעת הבכורה שלו בארגון PWG, כשנכנס לטורניר "הקרב של לוס אנג'לס" לשנת 2016. בטורניר זה הוא הודח כבר בסיבוב הראשון על ידי קייל אוריילי. חודש לאחר מכן, הוא התחרה נגד קודי רודס והפסיד לו במסגרת אירוע של הארגון House of Glory.
ב-15 בינואר 2017, רידל ניצח את רמפייג' בראון כדי לזכות באליפות Progress Atlas. ב-21 בינואר, רידל ערך את קרב הבכורה שלו בארגון Revolution Pro Wrestling, כשאיתגר ללא הצלחה את קאטשיורי שיבאטה לקרב על אליפות בריטניה במשקל כבד. ב-11 בפברואר במסגרת מופע של ארגון האקסטרים CZW, רידל התחרה נגד דייוויד סטאר בקרב אלוף נגד אלוף, שבו רידל הגן על תואר אליפות Progress Atlas וסטאר הגן על תואר אליפות שאטגאן של wXw. הקרב הסתיים בפסילה כפולה, כך שאף אליפות לא החליפה ידיים. ב-1 באפריל, רידל ניצח חמישה מתאבקים אחרים והפך לאלוף הראשון של ה-WWN. ב-20 באוגוסט, רידל וג'ף קוב (שנודעו בשם: The Chozen Bros) ניצחו את הלוצ'ה בראדרס (ריי פיניקס ופנטה אל זרו) וזכו באליפות הזוגות העולמית של PWG. הם שמרו על חגורות האליפות ב-20 באפריל 2018, אך הפסידו אותם לרסקאלז (זאכרי וונץ ודזמונד אקסבייר).
ב-5 באפריל 2018, רידל ניצח את זאק סברה ג'וניור וזכה באליפות Evolve. ב-4 באוגוסט, הוא הפסיד את התואר לשיין סטריקלנד.
חיים אישיים

רידל הוא אב לשתי בנות ובן אחד.
פילמוגרפיה

| שנה | כותרת | תפקיד |
| --- | --- | --- |
| 2019 | WWE Specials: Arrival Matt Riddle | את עצמו |
אליפויות והישגים > אמנויות לחימה משולבות

הישגים בארגון ה-MMA‏ Ultimate Fighting Championship - UFC
קרב הערב (פעם אחת) נגד לאנס בנואה
הכנעת הערב (פעם אחת) נגד כריס קלמנס
אליפויות והישגים > היאבקות מקצועית

הישגים בארגון ההיאבקות Evolve
אליפות Evolve (פעם אחת)
הישגים בארגון ההיאבקות Hope Wrestling
אליפות ההארדקור 24/7 של Hope (פעם אחת)
הישגים בארגון ההיאבקות Keystone Pro Wrestling - KPW
אליפות הזוגות של KPW (פעם אחת)  - עם פאנישמנט מרטינז
הישגים בארגון ההיאבקות Monster Factory Pro Wrestling
אליפות במשקל כבד של Monster Factory (פעם אחת)
הישגים במגזין ההיאבקות Pro Wrestling Illustrated - PWI
PWI דירג אותו במקום ה-46 מתוך 500 המתאבקים הטובים ביותר לשנת 2018
הישגים בארגון ההיאבקות Progress Wrestling
אליפות Progress Atlas (פעמיים)
הישגים בארגון ההיאבקות Pro Wrestling Chaos
אליפות מלך הכאוס (פעם אחת)
הישגים בארגון ההיאבקות Pro Wrestling Guerrilla - PWG
אליפות הזוגות העולמית של PWG (פעם אחת)  - עם ג'ף קוב
הישגים בארגון ההיאבקות World Wrestling Entertainment - WWE
אליפות ארצות הברית (פעם אחת)
אליפות הזוגות של Raw (פעמיים)  - עם רנדי אורטון
אליפות הזוגות של NXT (פעם אחת)  - עם פיט דאן
טורניר הזוגות לזכר דאסטי רודס (2020)  - עם פיט דאן
הישגים במגזין ההיאבקות Wrestling Observer Newsletter - WON
המתאבק המשתפר של השנה (2016)
טירון השנה (2016)
הישגים בארגון ההיאבקות WWNLive
אליפות ה-WWN (פעם אחת)
קריירת אמנויות לחימה משולבות > מאזן קרבות MMA

| תוצאה | מאזן | יריב | שיטה | אירוע | תאריך | סיבוב | זמן | מיקום | הערות |
| --- | --- | --- | --- | --- | --- | --- | --- | --- | --- |
| ניצחון | (2) 8-3 | מייקל קויפר | הכנעה (חניקת גיליוטינה) | Titan Fighting Championship 27 | 28 בפברואר 2014 | 1 | 2:29 | קנזס סיטי, קנזס, ארצות הברית |  |
| ללא תוצאה | (2) 7-3 | צ'ה מילס | ללא תוצאה (הפוכה) | UFC on Fuel TV: Barao vs. McDonald | 16 בפברואר 2013 | 1 | 5:00 | לונדון, אנגליה | במקור, רידל ניצח על ידי החלטת שופטים חצויה; ההחלטה התהפכה לאחר שתוצאת בדיקת המריחואנה של רידל חזרו חיוביות. |
| ניצחון | (1) 7-3 | שון מגווייר | החלטת שופטים (פה אחד) | UFC 154 | 17 בנובמבר 2012 | 1 | 5:00 | מונטריאול, קוויבק, קנדה |  |
| ללא תוצאה | (1) 6-3 | כריס קלמנס | ללא תוצאה | UFC 149 | 21 ביולי 2012 | 2 | 2:02 | קלגרי, אלברטה, קנדה | במקור, רידל ניצח על ידי הכנעת זרוע משולשת; הכנעת הערב; ההחלטה התהפכה לאחר שתוצאת בדיקת המריחואנה של רידל חזרו חיוביות. |
| ניצחון | 6-3 | הנרי מרטינז | החלטת שופטים (חצויה) | UFC 143 | 4 בפברואר 2012 | 1 | 5:00 | לאס וגאס, נבדה, ארצות הברית |  |
| הפסד | 5-3 | לאנס בנואה | החלטת שופטים (פה אחד) | UFC Fight Night: Shields vs. Ellenberger | 17 בספטמבר 2011 | 3 | 5:00 | ניו אורלינס, לואיזיאנה, ארצות הברית | קרב הערב. |
| הפסד | 5-2 | שון פירסון | החלטת שופטים (פה אחד) | UFC 124 | 11 בדצמבר 2010 | 1 | 5:00 | מונטריאול, קוויבק, קנדה |  |
| ניצחון | 5-1 | דמארקס ג'ונסון | נוקאאוט טכני (אגרופים) | UFC Live: Jones vs. Matyushenko | 1 באוגוסט 2010 | 1 | 4:29 | סן דייגו, קליפורניה, ארצות הברית |  |
| ניצחון | 4-1 | גרג סוטו | פסילה (בעיטה לא חוקית) | UFC 111 | 27 במרץ 2010 | 1 | 1:30 | ניוארק, ניו ג'רזי, ארצות הברית |  |
| הפסד | 3-1 | ניק אוסיפזק | נוקאאוט טכני (מרפקים ואגרופים) | UFC 105 | 14 בנובמבר 2009 | 1 | 3:53 | מנצ'סטר, אנגליה |  |
| ניצחון | 3-0 | דן קריימר | החלטת שופטים (פה אחד) | UFC 101 | 8 באוגוסט 2009 | 2 | 5:00 | פילדלפיה, פנסילבניה, ארצות הברית |  |
| ניצחון | 2-0 | סטיב ברונו | החלטת שופטים (פה אחד) | UFC Fight Night: Lauzon vs. Stephens | 7 בפברואר 2009 | 1 | 5:00 | טמפה, פלורידה, ארצות הברית |  |
| ניצחון | 1-0 | דאנטה ריברה | החלטת שופטים (פה אחד) | The Ultimate Fighter 7 Finale | 21 ביוני 2008 | 1 | 5:00 | לאס וגאס, נבדה, ארצות הברית |  |
מבצע חץ הבשן

טנקים של גדוד 77 של חטיבה 7 יחד עם לוחמי חטיבת הצנחנים במהלך מבצע חץ הבשן, דצמבר 2024
לוחמי חטיבת הצנחנים חוצים את גדר הגבול אזור החיץ בין ישראל סוריה, דצמבר 2024
צלפים של יחידת שלדג על פסגת החרמון, דצמבר 2024
לוחמי יחידת שלדג במהלך כיבוש פסגת החרמון, דצמבר 2024
מבצע חץ הבשן הוא מבצע צבאי ישראלי בשטח סוריה. המבצע החל בעקבות נפילת משטר אל-אסד בסוריה על ידי קבוצות מורדים. בימים הראשונים למבצע השתלט צה"ל על עמדות אסטרטגיות ברום החרמון ולאחר מכן תמרן באזור החיץ בגבול ישראל–סוריה ומעבר לו (עד כדי 20 קילומטרים מדמשק). במקביל, צה"ל השמיד בהפצצות מהאוויר ומהים כ־80% מיכולותיו האסטרטגיות של צבא שלטון אסד מחשש שיעברו לידי גורמי טרור. בהפצצות הושמדו מטוסים, מסוקים, טילים, תחנות מכ"ם, טנקים, ספינות קרב וכלי שיט נוספים. נכון ל-20 בדצמבר 2024, נכבשו 440 קמ"ר משטח סוריה.
רקע > מצב הגבול הישראלי-סורי

ב-31 במאי 1974 נחתם הסכם הפרדת כוחות בין ישראל לסוריה שסיים את מלחמת יום הכיפורים ואת תקופת ההתשה שלאחריה בחזית הסורית. הסכם זה קבע את גבול ישראל–סוריה. במסגרת ההסכם, ישראל נסוגה משטח המובלעת הסורית ורום החרמון שנכבשו במלחמת יום הכיפורים, ונקבע אזור חיץ בין ישראל לסוריה.
רקע > נפילת משטר אל-אסד

ב-2011 פרצה מלחמת האזרחים בסוריה, שבמהלכה ניסו כוחות המורדים הסורים, המשויכים לקבוצות אתניות ואידאולוגיות מגוונות, להפיל את משטרו של בשאר אל-אסד.
רוסיה, איראן וחזבאללה התערבו בלחימה לטובת שלטון אסד, סייעו לו לבלום את כוחות המורדים ולהשתלט מחדש על חלק גדול מהשטחים שאיבד. בסטטוס קוו החדש שנוצר, שגם עוגן בהסכמים ב-2019, אסד שלט על מרבית שטח המדינה, אך שלטונו הסתמך במידה רבה על סיוע של רוסיה, איראן וחזבאללה.
הכוחות הללו איבדו מיכולתם לסייע לשלטון אסד עקב פריצת מלחמת רוסיה–אוקראינה בפברואר 2022, ומלחמת חרבות ברזל בין חמאס והציר השיעי לישראל ב-2023. בשתי המלחמות הללו ספגו רוסיה, איראן וחזבאללה אבדות כבדות שלא אפשרו להם לסייע לשלטון הסורי.
ב-27 בנובמבר 2024 נחתם הסכם הפסקת האש בין ישראל ללבנון. עם כניסת הפסקת האש לתוקף, פתחו ארגוני המורדים הסורים, ובראשם ארגון היאת תחריר א-שאם, במתקפת פתע על משטר אסד. בתוך כ-12 ימים הצליחו המורדים לכבוש את הערים המרכזיות בסוריה: חלב, חמה, חומס ודמשק, ולהפיל את משטרו של אסד.
רקע > עליית היאת תחריר א-שאם

היאת תחריר א-שאם הוא ארגון מורדים סורי ג'יהאדיסטי שהוקם בשנת 2017 על ידי אחמד א-שרע בעקבות מיזוג של מספר ארגוני מורדים סונים-סלפים. במהלך מתקפת הפתע א-שרע התבטא פעמים רבות באופן מתון, והצהיר על מחויבותו ליציבות. קו זה התקבל בספקנות בישראל לאור עברו של א-שרע ובמיוחד השתייכותו בעבר לאל-קאעדה כחלק מג'בהת אל נוסרה ולדאעש, לפני התפצלות דאעש מאל-קאעדה.
לאחר מפלתו של משטר אסד הוקמה בסוריה ממשלה זמנית בהובלת היאת תחריר א-שאם.
המצב החדש בסוריה נתפס כאיום על ישראל.[דרוש מקור]